Pertsa ja Kilu merellä

Pertsa ja Kilu merellä on Väinö Riikkilän Pertsa ja Kilu -sarjan neljäs osa. Se julkaistiin vuonna 1953 WSOY:n kustantamana. Se oli Nuorten toivekirjasto -sarjan 36. osa. Kirjassa kuvataan Karhulan lähiseudulla olevan Suulisniemen työläisperheiden lapsien työntekoa. Sarjan päähenkilöistä Pertsa ja Kilu työskentelevät hinaajalla ja Pirkko kaupassa sekä myöhemmin maalla.

 Juoni 

Tarinan alkaessa Pertsa pääsee kansakoulun loputtua kesän alettua töihin pieneen Sam-nimiseen hinaajaan lämmittäjäksi. Konemestari opettaa Pertsalle miten höyrykone toimii. Teoriassa yksinkertainen työ on kuitenkin vaikeaa ja Pertsa saa kärsiä monet konemestarin huudot opetellessaan tehtäviinsä. 

Hänen ystävänsä Kilu pääsee yhteiskoulun kuudennelta luokalta ilman ehtoja. Hänen äitinsä moittii Kilua huonosta koulumenestyksestä ja vertaa häntä naapurin poikaan Pertsaan, joka on jo töissä ja josta "ainakin tulee jotain". Kilu on tosin omin toimin hankkinut itselleen kesätyön lautatarhasta, mutta äiti potenee huonoa omaatuntoa omasta kotiäitiydestään ja sysää syyn ainoan poikansa niskoille.

Kilun tehtäviin sahalla kuuluu lautalastien tarkistaminen ja lastikirjojen kuittaaminen hinaajan kapteenilla. Tarkistaessaan ensimmäistä alustaan, joka on sattumalta Pertsan työpaikkana toimiva hinaaja Sam, Kilu päätyy Samin kansimieheksi ja sen proomujen peränpitäjäksi. Kilun ensimmäinen työpäivä on jäädä elämän viimeiseksi, kun hän putoaa ison laivan ja proomun väliin.

Jatkossakaan laivalla työskentely ei säily sen vaarattomampana. Laivan voimalaite hajoaa satamasta lähdön jälkeen ja pojat hyppäävät mereen räjähdyksestä pelästyneinä. Myöhemmin laivan moottorin korjauksen aikana konemestari komentaa Pertsan pesemään höyrykattilan putkia, mutta Pertsa kieltäytyy menemästä tulikuumaan uuniin. Konemestari suivantuu oppipoikansa niskuroinnista ja menee itse uuniin - polttaen itsensä.

Kolmas kirjan työskentelevistä nuorista on Pirkko. Hän juttelee mummonsa kanssa tulevista ammattihaaveistaan ja kertoo kiinnostuneensa kioskinpidosta ja puutarhanhoidosta. Mummo on myös kioskinpidon kannalla. Hän patistaa Pirkon suuren kaupan asiatytöksi ja lupaa ostaa tytölle polkupyörän työtä varten. Pertsa ja Kilu tutustuvat Pirkkoon kalareissulla. Heidän veneestään loppuu petroli ja pojat ohjaavat haaksirikkoutuneen veneensä Pirkon talon laituriin, jolloin Pirkko ja pojat tapaavat ensimmäistä kertaa.

Samin ollessa kuivatelakalla Pertsa ja Kilu saavat tehtäväkseen siivota laivaa. Pertsa kyselee, mihin ammattiin Kilu aikoo ylioppilaaksi tultuaan. Vanhempien mukaan vaihtoehtoja ovat lääkäri, pappi, maisteri ja hammaslääkäri, mutta Kilulla ei ole omaa näkemystä asiasta. Pertsa ja Kilu ovat aiemmin puhuneet yrityksen perustamisesta ja siihen liittyvistä haasteista - kilpailu ja pääoman puuttuminen - mutta silti molempia kiinnostaa yritystoiminnan aloittaminen. Pojat ostavat halvalla laivan messin, jonka he ovat löytäneet telakalta. Messi tuodaan kuorma-autolla Pertsan kotiin.

Samaan aikaan Pirkko tottuu nopeasti myyntityöhönsä. Ilo ei ole pitkäkestoista, koska kaupan omistaja lähtee Helsinkiin osana 1950-luvun muuttoliikettä ja Pirkko menettää työnsä. Mummo kuitenkin hankkii hänelle uuden polkupyörän ja lähettää Pirkon maalle keräämään mustikoita ja pitämään lomaa ikäisensä tytön seurana. Pirkko vierailee myös Pertsan ja Kilun luona.

Hinaaja Sam on kunnostettu telakalla likimain uudenveroiseksi. Pojat ovat satamassa omin luvin tehdyn koekäytön aikana rikkoa koneen, mutta korjaavat vahingot omin keinoin. Hinaajalla palataan normaaliin työarkeen. Naapurihinaajan miehistö sabotoi Samia tukkimalla hinaajan savupiipun ja tietämätön konemestari syyttää ilkityöstä Pertsaa. Pertsa aikoo kostaa irrottamalla naapurihinaajasta pohjapropun, mutta luopuu aikeistaan hyvästä tahdosta. Lopulta naapurihinaaja kuitenkin uppoaa, koska sen oma miehistö jättää pohjapropun vahingossa osin auki! Kilu saavuttaa arvostusta kipparin silmissä heittämällä taidokkaasti hinausköyden proomun pollariin kiinni. Kiitollisena kippari lupaa opettaa Kilulle merikorttien lukua. Myöhemmin Kilu näyttää jälleen taitonsa, kun Sam kulkee myrskysäässä ja Kilu on yksin proomussa sen perämiehenä. Myös Pirkko näkee Samin kulkevan merellä. 

Sam saa erityisluvan rahdin kuljettamiseen Valkoon myrskysäässä. Hinaajan rahti saadaan perille siitä huolimatta, että vettä pumppaava imuri hajoaa. Konemestari lähtee korjauttamaan imuria, mutta päätyy panttaamaan sen ryyppyreissullaan. Imurin toiselle korjausmatkalle lähtee koko päällystö. Tällä välin Pertsa ja Kilu löytävät telakalta keskeneräisen suuren ja moottorittoman puuveneen, josta myyjä haluaa eroon. 15 000 mk myyntihintaan pojat tarvitsevat parin viikon mietintä- ja hankinta-ajan.

Karilleajo ja paluu
Samin päällystö palaa hinaajalle humalassa ja lähtee merelle ukkosmyrskyä uhmaten. Uhkarohkean ja huolimattoman käytöksen seurauksena laivan potkuri osuu kiveen ja proomu iskee hinaajan perään heittäen konemestarin mereen. Pojat ohjaavat laivan ja proomun turvaan. Konemestari pääsee uimaan kuivalle maalle, josta Pirkko hänet löytää mustikassa ollessaan. Syyllisyydentunto kalvaa konemestaria, joka miettii, miten selittää asioiden kulku ja säilyttää ammatti. Samin tarina leviää sanomalehtiin, joissa julistetaan sensaatiomaisesti: "Kaikki kuolivat (paitsi konemestari)!" Todellisuudessa kalastusalus löytää karilla olevan Samin ja vie kapteenin sairaalaan Loviisaan. Merellä ajelehtinut Jehu-proomu pääsee sattuman kaupalla Helsinkiin, jossa pojat selittävät tilanteen poliisille ja puuyhtiön miehille sekä myyvät juttunsa lehdille. Pojat saavat puuyhtiöltä bonusta 5000 markkaa kumpikin; alus oli jo vanha, mutta sillä oli hyvä vakuutus.

Pojat ostavat Loviisasta aiemmin katselemansa veneen itselleen. Kotona on luultu poikien kuolleen, joten vanhemmat ja Pirkko yllättyvät iloisesti.  Uusi vene hinataan vanhalla kotiin ja se saa nimen Adventure. Pojat aloittavat heti uuden liiketoiminnan - halkojen kuljetuksen Adventurea proomuna käyttäen.

 Lähteet 

Luokka:Väinö Riikkilän teokset
Luokka:Vuoden 1953 kirjat